Foto: Facebook



"TIJEKOM Domovinskog rata samostalnost i sloboda bili su ultimativni ciljevi, no državnom vodstvu nije dugo trebalo da u svoj svojoj poniznosti Katoličkoj crkvi dozvoli da polako i sukcesivno preplavi sve segmente života u Hrvatskoj, od visoke politike, školstva, zdravstva, pa sve do intime bračnog kreveta. Nedugo nakon završetka rata, u ilegali diplomacije, nastaje cijeli niz sporazuma između RH i Svete Stolice koji nas je odveo u novo, trajno ropstvo.



Jednim Tuđmanovim potpisom Crkvi je omogućeno aktivno i agresivno uplitanje u sva politička, ekonomska i ina zbivanja u Hrvatskoj. Pod krinkom vjekovne predanosti katoličanstvu, potpisivanjem Vatikanskih ugovora Katoličkoj crkvi je olakšano bezdušno i beskrupulozno pražnjenje džepova svih građana – poreznih obveznika u Hrvatskoj. Za potrebe dušebrižničkog promicanja općeg dobra Tuđman je Crkvi otvorio samoposlugu u kojoj je poslovođa, prodavač i blagajnik Sveta (milosrdna) Stolica. Potpisom na jedan od Ugovora predsjednik Tuđman je stavio i potpis na legalizaciju protuzakonitog djelovanja Kaptola te omogućio bespoštednu grabež od strane duhovnih otaca“, kaže dragovoljka i veteranka Domovinskog rata, inženjerka Vesna Grgić. Za sve one koji će sada, kao za džokerom iz rukava, posegnuti za otrcanim pitanjem – a gdje je ona bila devedeset i prve, Vesna odgovara - na frontu, u Sunji kao borac, a u Posavini kao topnički izviđač. Po Registru branitelja iza Vesne je ukupno 1066 dana u borbenom sektoru. No, iako višekratno ozljeđivana, ova inženjerka strojarstva nema priznat status RVI te je danas umirovljenica rada.



„Crkva minorizira količinu sredstava koju konstantno, parazitski srče iz ionako jadnog državnog proračuna!“



„Tvrde da državu koštaju „tek parstotinjak“ milijuna kn godišnje. No, da je i tako, zapitajmo se koliko bi se od tih „parstotinjak“ milijuna moglo uplatiti za potrebe bolesne djece, djece invalida, invalida rada, koliko bi se moglo sagraditi vrtića, škola, bolnica, bi li se na račun toga mogla povećati socijalna davanja najsiromašnijima? Uostalom, zar smo ginuli u Domovinskom ratu da sve više ljudi u Hrvatskoj trpi neimaštinu, živi od milostinje i biva prozivano za bogohuljenje, samo ako šapne da šopanje prebogate i prebahate Crkve nije bila ideja vodilja u ratu? Jesmo li krvarili po rovovima da, umjesto lijekova za djecu, plaćamo nove crkvene oltare? Jesmo li ginuli za to da nam beskućnici, nezaposleni, umirovljenici i djeca po školama gladuju, dok mi plaćamo ugradnju centralnog grijanja po crkvama? Moraju li svi ateisti, gnostici i ljudi drugih vjeroispovijesti biti kažnjeni i plaćati zbog svoje različitosti, ako smo se borili upravo za toleranciju različitosti“, pita dragovoljka, koja je Vatikanskim ugovorima javno progovorila i na društvenim mrežama.



Završetkom Domovinskog rata u Hrvatskoj, kad je Tuđman dignuo ruke i viknuo „Imamo je“, trebalo je, kaže Vesna, početi novo sretnije doba, doba slobode od sužanjstva, brutalnog kažnjavanja i protjerivanja neistomišljenike, gaženja ljudskih prava, no desilo se, tvrdi, upravo suprotno.



„Sporazumi između RH i Svete Stolice odveli su nas u novo, trajno ropstvo!“



„U sveopćoj euforiji dokazivanja cijelom svijetu da smo sami sposobni krenuti dalje, da smo sad „svoj na svome“ i da nam više nitko nikada neće oteti ni djelić onoga što je naše, predsjednik Tuđman potpisuje niz Ugovora sa Svetom Stolicom vraćajući nas u mrak ovisnosti, poprilično sličan onome iz kojeg smo tek iskoračili. Primjerice, Crkva je samo jednim od Ugovora, oslobođena plaćanja poreza na sve milodare, poklone, sredstva namaknuta za krštenja, potvrde, vjenčanja, sprovode, plaćene mise … Uz to je i nametnuta obaveza da svaki porezni obveznik u RH, htio to ili ne, svojim obaveznim doprinosom u Državni proračun RH plaća dvije prosječne bruto plaće po svakoj župi u Hrvatskoj, do nedavno uvećanih 20 posto za svećeničke mirovine, te osigurava prihod za 2049 pravnih subjekata Crkve, pripomaže izgradnji i obnovi sakralnih objekata te karitativnoj djelatnosti, itd.“, kaže Grgić te smatra da je krajnje vrijeme da se zajedno sa svojim suborcima zapita zašto su se uopće borili.



„Moji prijatelji, suborci, veterani Domovinskog rata i ja, okupljeni oko Inicijative Dosta je Ja se vas ne bojim zastupamo isti stav - vrijeme je za promjene. Ugovori sa Svetom Stolicom su štetni i zbog svoje savjesti ih moramo mijenjati! Naša borba je bila za slobodnu Hrvatsku, a ne za Hrvatikan! Stoga, podržavamo prosvjedni skup „RASKID!4“ jer vjerujemo da nas, osim borbe za istinom, ujedinjuje i jedna jedina religija: - zdrav razum!“, poručuje Vesna Grgić, odnedavno i jedna od administratorica stranice „Dosta je Ja se vas ne bojim“ koja je u kratko vrijeme prikupila više od 23 tisuće fanova.

Tekst se nastavlja ispod oglasa